Mere end halvdelen af de gæster, der besøger Alive-festivalen i Thisted, kommer udenbys fra.

60 procent af de godt 2000 gæster ved Alive-festivalen i Thy rejser dertil fra Aarhus, København og resten af Danmark. Festivalen har nu eksisteret i ti år. Og der er denne gang kommet flere gæster end nogensinde før. Og for hver femte af dem der kommer udefra, er Alive-festivalen faktisk deres første besøg nogensinde i Thy. - Det er helt fantastisk. Det er jo den smukkeste natur i Danmark. Det er så hyggeligt – lige hvad man har brug for på sådan en tømmermandsdag, siger Thea Stevnhøj, der er en af de mange festivaldeltagere fra København. Arrangørerne bag festivalen er alle sammen unge, der selv stammer fra Thy. - Vi synes, vores område er så fedt, og det skal alle vores gæster også se, siger Christian Søndergaard Nielsen, Arrangør, Alive Festival. I løbet af festivalen er der en masse aktiviteter rund omkring i området, blandt andet Nørre Vorupør. Og imens arrangementerne står på ude i oplandet, så er der stille på festivalpladsen og på scenen der. - Hvis vi havde noget på festivalpladsen, så ville der måske blive nogen hængende, og vi vil gerne have folk ud, så derfor lader vi simpelthen vær med at have program på selve festivalpladsen, for netop at få folk ud og opleve de her ting, siger Christian Søndergaard Nielsen. Og de fleste synes, det er en god ide, at der også tid til andet end fadøl og musik. - Det giver virkelig god mening at udnytte området heroppe. Der er jo så mange spændende ting at se og opleve. OG det er fedt, at det er så meget anderledes end andre festivaltilbud, siger Rasmus Jensen og Jørgen Heinsen, der er festivalgæster og begge kommer fra Aarhus.